Northug snur - vil gå Tour de Ski likevel
- Hvis kroppen er som nå, så håper jeg å gå en distanse på Beitostølen som gjennomkjøring. Det kommer helt an på hvordan kroppen er om et par uker, hvordan jeg responderer på hardøktene, sier Northug til Adresseavisen. For bare to uker siden sa 27-åringen at han antakelig ville droppe Tour de Ski fordi det ble for tett program og for tett opp mot OL. Nå har han ombestemt seg. Langrennsløperen tror det blir mulig å bygge opp en formtopp i løpet av vinteren likevel. Målet er OL i Sotsji. - Jeg skal gå Tour de Ski. Der skal jeg bryte ned kroppen, få noen fine konkurranser og så roe litt ned i høyden frem mot NM. Det er planen, sier Northug. Ifølge Adresseavisen trener Northug på grensen til det som er anbefalt. - Det jeg gjør nå er vel ikke etter boken. Men jeg føler jeg har råd til å gjøre det. Jeg er ikke redd for å trene på denne måten så lenge jeg kjenner god respons fra kroppen. Kjører man et safe opplegg, blir det safe resultater. Men tar man litt sjanser og gambler litt, kan det bli bra likevel, sier Northug.
Petter Northug (27) har stor fremgang etter sykdomsproblemene. Nå sikter langrennsesset seg inn mot sesongstart på Beitostølen om én måned.